**Назвы маладых істот**

Як па-беларуску правільна назваць дзіця вожыка, тхара, трусіка, слана і свінні і ці ад усіх назваў жывёлаў утвараюцца назоўнікі са значэннем маладых істот?

У нашай мове назвы маладых істотаў з’яўляюцца назоўнікамі ніякага роду (а не мужчынскага, як у расейскай) і маюць дзве раўнапраўныя варыянтныя формы - на ***я*** і на ***ё***: ***дзіця мышы - мышаня і мышанё; дзіця ваўка - ваўчаня і ваўчанё, дзіця лісы - лісяня і лісянё, дзіця тыгра - тыграня і тыгранё.*** Прычым у некаторых выпадках пры ўтварэнні назвы маладой істоты не дадаецца суфікс ***-ан*** ці -***ян***, а цалкам мяняецца слова. Гэта тычыцца назваў свойскай жывёлы, найбольш актуальнай для чалавека з даўніх часоў: ***карова - цяля, кабыла - жарабя, свіння - парася*** (дарэчы, у народнай мове ёсць і форма ***свінчо***), ***сабака - шчаня***.

Тэарэтычна, паводле апісанай мадэлі можна ўтварыць назву маладой істоты ад назвы любой жывёлы: ***вуж - вужаня, жаба - жабяня, бусел - бусляня*** і нават ***страус - страусяня***. Але на практыцы ёсць словы, ад якіх звычайна такія формы не ўтвараюцца не толькі таму, што яны гучаць дзіўна ў мове (яна нібыты сама ставіць абмежаванні на ўтварэнні пэўных словаў), але яшчэ і таму, што для чалавека яны не вельмі важныя ці актуальныя. Напрыклад, пары ***бегемот*** - ***бегемацяня, гіпапатам  - гіпапатамяня*** гучаць зусім ужо смешна і наўрад ці хто так скажа; ***янот*** ёсць, а вось ***янацяня*** - сумнеўна, ніколі не чулі такой формы, пры тым што слова ***кацяня*** ўспрымаецца абсалютна арганічна. Звычайна не ўтвараюцца назвы маладых істот ад назваў жамяры (насякомых) і рыб: ***мурашка*** ёсць, а ***мурашаняці*** няма нават у інтэрнэце, ***вусень*** ёсць - ***вусяняці*** няма, ***шчупачаняці*** таксама няма і г.д.

Складанасці пры скланенні назваў маладых істот звычайна ўзнікаюць у сувязі з тым, што ў родным, давальным і месным склонах мусіць дадавацца суфікс-пашырэнне ***–яц-: цяляці, кацяняці, парасяці.*** Звярніце ўвагу, што ў творным склоне такога пашырэння няма: ***цялём, кацянём, парасём***. У множным ліку ва ўсіх формах будзе дадавацца фармант ***–ат-:*** ***цяляты, кацяняты, парасяты.***

Звярніце таксама ўвагу на тое, што формы кшталту ***кацянятка, кацянятачка*** з'яўляюцца дыменатывамі (памяншальна-ласкальнымі формамі) ад назваў маладых істот.

**Заданне**

***Утварыце назвы маладых істот ад наступных словаў і пастаўце іх у формах роднага і творнага склону адзіночнага ліку:***

Вавёрка - ваверчаня(ё), ваверчаняці, ваверчанём

Пацук - пацучаня(ё), пацучаняці, пацучанём

Леў - ільвяня(ё), Ільвяняці, ільвянём

Авечка - ягня(ё), ягняці, ягнём

Голуб - галубяня(ё), галубяняці, галубянём

Сініца - …

Крумкач - крумкачаня(ё), крумкачаняці, крумкачанём

Лянівец - …

Вожык - важаня(ё), важаняці, важанём

Трусік - трусяня(ё), трусяняці, трусянём

Алігатар - …

Суслік - сусляня(ё), сусляняці, суслянём

Качка - качаня(ё), качаняці, качанём

Тхор - тхараня(ё), тхараняці, тхаранём

Жаўна - …

Мядзведзь - медзведзяня(ё), медзведзяняці, медзведзянём

Гусь - гусяня(ё), гусяняці, гусянём

Слон - сланяня(ё), сланяняці, сланянём

Крот - крацяня(ё), крацяняці, крацянём

Матылёк - …

Чарапаха - чарапашаня(ё), чарапашаняці, чарапашанём

Лама - …

Бабёр - бабраня(ё), бабраняці, бабранём